Document ID: 32004R0491

Ir-Regolament (KE) Nru 491/2004 tal-Parlament Ewropew u tal-Kunsill
tal-10 ta' Marzu 2004
li jistabbilixxi programm ta' għajnuna finanzjarja u teknika lil pajjiżi terzi fl-oqsma ta' l-immigrazzjoni u ta' l-eżilju (AENEAS)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikoli 179(1) u 181a tiegħu,
Wara li kkunsidraw il-proposta tal-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew [1],
Filwaqt li jaġixxu skond il-proċedura mniżżla fl-Artikolu 251 tat-Trattat [2],
Billi:
(1) Il-Kunsill Ewropew, fil-laqgħa speċjali tiegħu f'Tampere fil-15 u s-16 ta' Ottubru 1999 dwar il-migrazzjoni, ġibed l-attenzjoni fuq il-ħtieġa biex kwistjonijiet ta' politika, il-jeddijiet tal-bniedem u l-iżvilupp f'reġjuni u pajjiżi terzi jiġu ndirizzati b'mod komprensiv u għamel sejħa għal koerenza akbar bejn il-politiki interni u esterni ta' l-Unjoni Ewropea. Huwa saħaq fuq il-ħtieġa ta' amministrazzjoni aktar effiċjenti tal-flussi ta' l-immigrazzjoni fl-istadji kollha tagħhom u l-fatt li sħubija ma' pajjiżi terzi għandha tkun element importanti għas-suċċess ta' din il-politika, peress li tħeġġeġ l-iżvilupp komuni.
(2) Il-Kunsill Ewropew ta' Sivilja tal-21 u t-22 ta' Ġunju 2002 ta' importanza lill-integrazzjoni ta' l-immigrazzjoni fir-rapport li l-Unjoni għandha ma' pajjiżi terzi u lil koperazzjoni intensifikata ma' pajjiżi terzi fl-amministrazzjoni ta' l-immigrazzjoni, inklużi l-prevenzjoni ta', u t-taqbida kontra, l-immigrazzjoni illegali u t-traffikar ta' bnedmin.
(3) Fl-għeluq tiegħu tat-18 ta' Novembru 2002, il-Kunsill talab lill-Komunità tikkonsidra li tqiegħed għajnuna xierqa għad-dispożizzjoni tal-pajjiżi terzi biex jimplimentaw il-klawsola dwar l-amministrazzjoni konġunta tal-flussi ta' l-immigrazzjoni u l-inklużjoni tar-ripatrijazzjoni mġiegħla f'każijiet ta' immigrazzjoni illegali f'kull ftehim futur dwar il-koperazzjoni, l-assoċjazzjoni jew l-ekwivalenti ta' dawn.
(4) Affari ta' tħassib kbir għall-iżvilupp ta' xi pajjiżi hija wkoll it-titjib fl-amministrazzjoni tal-flussi ta' l-ispostament ta' persuni, speċjalment ċerti aspetti ta' l-immigrazzjoni bħall-emigrazzjoni ta' ċittadini bi kwalifiki għolja u l-moviment ta' refuġjati bejn pajjiżi ġirien.
(5) Il-programmi u l-politiki ta' koperazzjoni esterna u żvilupp tal-Komunità jagħtu b'mod indirett il-kontribut tagħhom fil-konfront tal-fatturi ewlenin li jikkaġunaw pressjoni waqt spostament ta' persuni. B'mod aktar speċifiku, sa' mill-Kunsill Ewropew ta' Tampere, il-Kummissjoni ppruvat tinkorpora t-tħassib relatat ma' l-immigrazzjoni fil-programm ta' għajnuna esterna tal-Komunità sabiex tagħti appoġġ dirett lil pajjiżi terzi fl-isforzi tagħhom fil-konfront tal-problemi li jinqalgħu bl-immigrazzjoni legali, illegali u sfurzat.
(6) Biex tirrinforza dan il-programm, l-awtorità fuq il-baġit daħħlet approprjazzjonijiet speċifiċi fil - baġit ġenerali ta' l-Unjoni Ewropea mill-2001 sal-2003 għall-finanzjament ta' ħidmiet ta' tħejjija dwar il-kwistjonijet ta' l-immigrazzjoni u l-eżilju li twettqu fi sħubija ma' pajjiżi u reġjuni terzi.
(7) Bl-għarfien ta' dawn il-ħidmiet ta' tħejjija, u b'referenza għall-Komunikat tal-Kummissjoni dwar l-integrazzjoni ta' materji ta' l-immigrazzjoni fir-rapport li l-Unjoni Ewropea għandha ma' pajjiżi terzi, huwa kkunsidrat il-bżonn li mill-2004 il-Komunità tiġi mgħonija bi programm multiannwali mfassal li jservi bħala tweġiba addizzjonali speċifika għall-ħtiġiet ta' pajjiżi terzi fl-isforzi tagħhom biex jamministraw b'mod aktar effettiv l-aspetti kollha tal-flussi ta' l-immigrazzjoni, u partikolarment bħala stimolu biex pajjiżi terzi jkunu lesti li jikkonkludu ftehim ta' ripatrijazzjoni, u biex jassistihom ilaħħqu mal-konsegwenzi ta' dan il-ftehim.
(8) Biex tiġi żgurata l-konsistenza fil-ħidma esterna tal-Komunità, l-operazzjonijiet li jiġu ffinanzjati taħt dan l-istrument il-ġdid għandhom ikunu speċifiċi u jikkumplimentaw l-operazzjonijiet iffinanzjati mill-Komunità taħt strumenti oħra ta' koperazzjoni fl-iżvilupp.
(9) Fil-konklużjonijiet tiegħu tad-19 ta' Mejju 2003 fuq l-ispostament ta' persuni u l-iżvilupp, il-Kunsill stqarr il-ħtieġa għal kordinazzjoni akbar bejn dawn iż-żewġ oqsma separati tal-politika, iżda li jirrelataw ma' xulxin. Il-Konklużjonijiet ġibdu l-attenzjoni dwar numru ta' oqsma ta' sinerġija potenzali fejn l-Unjoni Ewropea tista' tiffoka x-xogħol li tagħmel għas-sostenn taż-żewġ oqsma tal-politika.
(10) Il-kwistjonijiet li jinqalgħu dwar l-ispostament ta' persuni jitolbu li d-deċiżjonijiet li jittieħdu jkunu effettivi, flessibbli u f'xi każijiet fil-pront fil-proċess tal-finanzjament ta' l-operazzjonijiet tal-Komunità.
(11) L-implimentazzjoni ta' dan il-programm għandha tibbenifika mill-valutazzjoni ta' dawn il-ħidmiet ta' tħejjija.
(12) Il-miżuri meħtieġa biex jitwettaq dan ir-Regolament għandhom ikunu adottati skond id-Deċiżjoni tal-Kunsill Nru 1999/468/KE tat-28 ta' Ġunju 1999 li tippreskrivi l-proċeduri għall-eżerċizzju tal-poteri ta' implimentazzjoni mogħtija lill-Kummissjoni [3]
(13) Dan ir-Regolament jippreskrivi, għal tul il-programm kollu, qafas finanzjarju li jikkostitwixxi r-referenza bażi, fis-sens tal-punt 33 tal-Ftehim Interistituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina b'rabta mal-baġit u t-titjib fil-proċedura tal-baġit [4], għall-fini ta' l-awtorità fuq il-baġit għal matul il-proċedura tal-baġit ta' kull sena.
(14) Peress li l-għanijiet tal-ħidma pproponuta, jiġifieri l-promozzjoni, fil-qafas tal-mod komprensiv kif qed jiġi ndirizzat l-ispostament ta' persuni, ta' amministrazzjoni aktar effiċjenti tal-flussi ta' l-ispostment b'safar b'kollaborazzjoni mill-qrib mal-pajjiżi terzi kkonċernati, ma jistgħux jintlaħqu biżżejjed mill-Istati Membri u għaldaqstant jistgħu, bis-saħħa tal-kobor jew l-impatt tal-ħidma, jintlaħqu aħjar fil-livell ta' Komunità, il-Komunità tista' tadotta miżuri, skond il-prinċipju tas-sussidjarità kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f'dak l-Artikolu, dan ir-Regolament ma jeċċeddix dak li jkun meħtieġ sabiex jintlaħqu dawk l-għanijiet.
(15) Il-protezzjoni ta' l-interessi finanzjarji tal-Komunità u l-ġlieda kontra l-frodi u l-irregolaritajiet jiffurmaw parti integrali minn dan ir-Regolament. B'mod partikolari, kuntratti li jiġu ffinalizzati skond dan ir-Regolament għandhom jawtorizzaw lill-Kummissjoni biex tesegwixxi l-miżuri previsti fir-Regolament tal-Kunsill (KE, Euratom) Nru 2185/96 tal-11 ta' Novembru 1996 li jikkonċerna l-kontrolli u l-ispezzjonijiet esegwiti mill-Kummissjoni fuq il-post sabiex jitħarsu l-interessi finanzjarji tal-Komunità Ewropea mill-frodi u irregolaritajiet oħrajn [5],
ADOTTAW DAN IR-REGOLAMENT:
IL-KAPITOLU I
L-GĦANIJIET U L-ĦIDMIET
Artikolu 1
1. Il-Komunità hawnhekk tistabbilixxi programm ta' koperazzjoni (hawnhekk iżjed 'il quddiem imsejjaħ "il-programm") bl-objettiv li jagħti lil pajjiżi terzi għajnuna finanzjarja u teknika speċifika u kumplimentari sabiex issostnilhom l-isforzi fid-dimensjonijiet kollha tagħhom biex itejbu l-amministrazzjoni tal-flussi ta' l-immigrazzjoni.
2. Il-programm huwa partikolarment, iżda mhux b'mod esklużiv, maħsub għal dawk il-pajjiżi terzi attivament impenjati fit-tħejjija jew l-implimentazzjoni ta' ftehim ta' ripatrijazzjoni inizzjalat, iffirmat u ffinalizzat mal-Komunità Ewropea.
3. Il-programm għandu jiffinanzja ħidmiet xierqa li jlaqqgħu flimkien, b'mod koerenti u kumplimentari, il-prinċipji ġenerali tal-politika ta' koperazzjoni u żvilupp tal-Komunità u l-istrateġiji nazzjonali u reġjonali ta' koperazzjoni u żvilupp tal-Komunità li jolqtu lill-pajjiżi terzi kkonċernati u li jissuplimentaw il-ħidmiet - partikolarment fil-kampijiet ta' l-amministrazzjoni tal-flussi ta' l-ispostament ta' persuni, ir-ritorn ta' migranti u l-integrazzjoni mill-ġdid lura fil-pajjiż ta' l-oriġini tagħhom, l-eżilju, il-kontroll tal-fruntieri, ir-refuġjati u n-nies trasferiti - previsti fl-implimentazzjoni ta' dawk l-istrateġiji u li huma ffinanzjati mill-Komunità taħt strumenti oħra fil-kamp tal-koperazzjoni u l-iżvilupp. Il-ħidmiet iffinanzjati a bażi tal-programm għandhom ikunu konsistenti ma' l-isforzi tal-Komunità li qed jikkontribwixxu biex jiġu ndirizzati l-kaġunijiet radikali ta' l-ispostament ta' persuni.
4. Ir-rispett lejn il-prinċipji tad-demokrazija u s-supremazija tal-liġi, kif ukoll lejn il-jeddijiet tal-bniedem u tal-minoranzi u l-libertajiet fondamentali, jikkostitwixxi element essenzali għall-applikazzjoni ta' dan ir-Regolament. Jekk ikun meħtieġ, u sa fejn ikun possibbli, il-ħidmiet li jiġu ffinanzjati taħt dan ir-Regolament għandhom ikunu assoċjati ma' miżuri li jkunu intenzjonati li jsaħħu d-demokrazija, il-jeddijiet tal-bniedem u s-supremazija tal-liġi.
Artikolu 2
1. B'objettiv il-programm iħeġġeġ il-koperazzjoni bejn il-Komunità u pajjiżi terzi billi jagħti kontribut lill-pajjiżi terzi kkonċernati, u fi sħubija ma' dawk il-pajjiżi, għall-għanijiet li ġejjin:
(a) l-iżvilupp tal-leġislazzjoni tagħhom fil-kamp ta' l-immigrazzjoni illegali, partikolarment għal dawk li huma regoli tad-dħul, tal-jeddijiet u l-istatus ta' persuni li jitħallew jidħlu, tat-trattament ugwali tar-residenti legali, ta' l-integrazzjoni u biex ma jkunx hemm diskriminazzjoni kif ukoll tal-miżuri li jikkumbattu r-razziżmu u l-kżenofobija;
(b) l-iżvilupp ta' l-immigrazzjoni legali, skond analiżi tas-sitwazzjoni demografika, ekonomika u soċjali fil-pajjiżi ta' l-oriġini u fil-pajjiżi tad-destinazzjoni u ta' l-akkoljenza li jkunu kapaċi jagħtu l-pajjiżi tad-destinazzjoni, kif ukoll it-trawwim tal-għarfien pubbliku tal-vantaġġi ta' l-immigrazzjoni legali u l-konsegwenzi ta' l-immigrazzjoni illegali;
(ċ) l-iżvilupp tal-leġislazzjoni tagħhom u tal-prattiki nazzjonali għal dik li hija protezzjoni internazzjonali, bl-għan li jkunu konformi mad-dispożizzjonijiet tal-Konvenzjoni ta' Ġinevra ta' l-1951 dwar l-istatus tar-refuġjati u tal-Protokoll ta' l-1967 u strumenti internazzjonali relevanti oħrajn, biex tiġi żgurata l-osservanza tal-prinċipju tan-"non refoulement" u biex titjieb il-kapaċità tal-pajjiżi terzi kkonċernati li jilqgħu lil min ifittex l-eżilju u r-refuġjati;
(d) l-istabbiliment fil-pajjiżi terzi kkonċeranti ta' politika effettiva u preventiva fil-ġlieda kontra l-immigrazzjoni illegali, inkluża l-ġlieda kontra t-traffikar ta' bnedmin u l-kontrabandu ta' immigranti, u l-iżvilupp tal-leġislazzjoni relevanti;
(e) ir-ripatrijazzjoni, bil-ħarsien sħiħ tal-liġi, u l-integrazzjoni dejjiema mill-ġdid, fil-pajjiżi terzi kkonċernati ta' persuni li b'mod illegali jkunu daħlu jew baqgħu fit-territorju ta' l-Istati Membri jew li ma tkunx intlaqgħatilhom l-applikazzjoni għall-eżilju fl-Unjoni Ewropea jew li jkunu gawdew il-protezzjoni internazzjonali hemmhekk.
2. Sabiex jintlaħqu dawn l-għanijiet, il-programm jista' b'mod partikolari jsostni l-ħidmiet li ġejjin:
(a) it-tnedija ta' kampanji ta' informazzjoni, u d-disponibbiltà ta' pariri legali, dwar il-konsegwenzi ta' l-immigrazzjoni illegali, it-traffikar ta' bnedmin u l-kuntrabandu ta' immigranti, u l-impjieg klandestin fl-Unjoni Ewropea;
(b) it-tixrid ta' informazzjoni u pariri legali dwar il-possibbiltajiet li wieħed jaħdem legalment fl-Unjoni Ewropea, fuq bażi kemm ta' żmien qasir u kemm fit-tul, u dwar il-proċeduri li jkollhom jiġu segwiti għal dan l-iskop;
(ċ) l-iżvilupp ta' ħidmiet intenzjonati li jżommu r-rabtiet bejn il-komunitajiet lokali fil-pajjiż ta' l-oriġini u l-emigranti legali tagħhom u li jiffaċilitaw il-kontribut ta' l-immigranti għall-iżvilupp soċjali u ekonomiku tal-komunitajiet fil-pajjiż ta' l-oriġini tagħhom, inkluż li jiġi ffaċilitat it-tħaddim ta' rimessi għall-investimenti produttivi u l-inizjattivi ta' żvilupp, kif ukoll jingħata sostenn lill-programmi ta' ftit kreditu;
(d) il-faċilitazzjoni tad-djalogu u l-iskambju ta' l-informazzjoni bejn l-istituzzjonijiet tal-pajjiż terz u ċ-ċittadini ta' dak il-pajjiż li jkunu qed jikkonsidraw li jemigraw;
(e) it-tisħiħ għall-bini tal-kapaċità fil-kamp tat-tifsil, l-implimentazzjoni u l-assigurazzjoni ta' l-effettività tal-leġislazzjoni nazzjonali u s-sistemi ta' amministrazzjoni li għandhom x'jaqsmu ma' l-eżilju, il-migrazzjoni u l-ġlieda kontra l-attività kriminali, inklużi l-kriminalità organizzata u l-korruzzjoni, konnessi ma' l-immigrazzjoni illegali, u l-iżvilupp tat-taħriġ ta' l-impjegati li jaħdmu fl-oqsma ta' l-immigrazzjoni u l-eżilju;
(f) il-valutazzjoni, u titjib possibbli, ta' l-istruttura istituzzjonali u amministrattiva u l-ħila biex jiġu implimentati l-kontrolli tal-fruntieri kif ukoll titjib fl-amministrazzjoni tal-kontrolli tal-fruntieri, fosthom permezz ta' koperazzjoni fil-ħidma;
(g) il-bini tal-kapaċità fl-oqsma tas-sigurtà tad-dokumenti ta' l-ivvjaġġar u l-viżi, inklużi l-kondizzjonijiet tal-ħruġ tagħhom, l-identifikazzjoni u d-dokumentazzjoni ta' immigranti illegalment, inklużi ċ-ċittadini proprji tagħhom, u l-iskoperta ta' dokumenti u viżi ffalsifikati;
(h) l-introduzzjoni ta' sistemi għall-kollezzjoni tad-data; l-osservazzjoni u l-analiżi tal-fenomeni ta' l-immigrazzjoni; l-identifikazzjoni tal-kaġunijiet radikali tal-movimenti migratorji ta' persuni u d-defenizzjoni tal-miżuri intenzjonati biex jegħlbuhom; il-faċilitazzjoni ta' l-iskambju ta' l-informazzjoni dwar il-movimenti ta' l-ispostament ta' persuni, partikolarment dwar il-flussi ta' l-immigrazzjoni lejn l-Unjoni Ewropea;
(i) l-iżvilupp tad-djalogu reġjonali u sottoreġjonali dwar l-eżilju u l-ispostament ta' persuni, inkluż l-immigrazzjoni illegali;
(j) l-għajnuna lill-pajjiżi terzi kkonċernati fin-negozjati ta' ftehim proprju tagħhom mal-pajjiżi relevanti dwar ir-ripatrijazzjoni;
(k) is-sostenn għall-bini tal-kapaċità fil-pajjiżi terzi involuti fl-oqsma tal-kondizzjonijiet ta' l-akkoljenza u l-protezzjoni li għandħom ħila jagħtu lil min ifittex l-eżilju, tar-ripartrijazzjoni u l-integrazzjoni dejjiema mill-ġdid ta' persuni mibgħuta lura f'pajjiżhom u l-programmi għal min jerġa' jmur joqgħod f'pajjiżu;
(l) is-sostenn għall-integrazzjoni soċjo-ekonomika mill-ġdid ipproġettata għal persuni mibgħuta lura fil-pajjiż ta' l-oriġini tagħhom, inklużi t-taħriġ u l-bini tal-kapaċità intenzjonati li jiffaċilitaw l-integrazzjoni tagħhom fis-suq tax-xogħol.
Artikolu 3
Fl-insegwiment tal-għanijiet u l-ħidmiet stabbiliti fl-Artikolu 2, il-programm jista' jappoġġa, dawn li ġejjin, fost oħrajn:
1. miżuri meħtieġa għall-identifikazzjoni u t-tħejjija ta' ħidmiet, inklużi, fost oħrajn:
(a) studji ta' vijabilità;
(b) l-iskambju tan-know-how tekniku u l-esperjenzi bejn l-Istati Membri, pajjiżi terzi, organizzazzjonijiet Ewropej u korpi u organizzazzjonijiet internazzjonali;
(ċ) studji ġenerali li għandhom x'jaqsmu mal-ħidma tal-Komunità fl-ambitu ta' dan ir-Regolament;
2. l-implimentazzjoni ta' proġetti:
(a) assistenza teknika biex tgħin fl-implimentazzjoni tal-ħidmiet, inkluża dik minn impjegati barranin u lokali;
(b) taħriġ u servizzi oħrajn;
(ċ) ix-xiri u/jew il-forniment ta' kull prodott jew tagħmir, provvisti u nfiq kapitali strettament meħtieġa għall-implimentazzjoni tal-ħidmiet, inkluż, f'ċirkostanzi eċċezzjonali u meta jkun tabilħaqq ġustifikat, ix-xiri jew il-kiri ta' bini;
3. miżuri ta' sorveljanza, verifika u valutazzjoni tal-ħidmiet;
4. ħidmiet biex jiġu spjegati lill-pubbliku inġenerali l-għanijiet u r-riżultati ta' dawn il-ħidmiet;
5. ħidmiet, inkluża għajnuna teknika, biex għall-benefiċċju jew tal-Komunità jew ta' pajjiżi terzi tiġi eżaminata l-implimentazzjoni ta' dawn l-operazzjonijiet.
Il-miżuri meħtieġa għandhom jittieħdu biex jiġi enfasizzat il-karattru tal-għajnuna pprovduta mill-Komunità prevista taħt dan ir-Regolament.
IL-KAPITOLU II
IL-PROĊEDURI FL-IMPLIMENTAZZJONI TAL-PROGRAMM
Artikolu 4
1. Is-sħab li huma eliġibbli għal sostenn finanzjarju fi ħdan il-programm jistgħu jinkludu organizzazzjonijiet reġjonali u internazzjonali u aġenziji (partikolarment, aġenziji tan-Nazzjonijiet Uniti), kif ukoll organizzazzjonijiet mhux governattivi u atturi oħra mhux ta' l-Istat, gvernijiet federali, nazzjonali, provinċjali u lokali, id-dipartimenti u l-aġenziji tagħhom, istituti, assoċjazzjonijiet u operaturi pubbliċi u privati, kemm fl-Unjoni Ewropea u kemm fil-pajjiżi terzi kkonċernati, bl-enfasi jingħata fuq is-sħubija bejniethom.
2. L-operazzjonijiet iffinanzjati mill-Komunità skond dan ir-Regolament għandhom jiġu implimentati mill-Kummissjoni.
Artikolu 5
Mingħajr preġudizzju għall-ambjent istituzzjonali u politiku li fih ikunu qed joperaw is-sħab imsemmija fl-Artikolu 4, il-fatturi li ġejjin għandhom jiġu kkunsidrati b'mod partikolari meta jiġi ddeterminat kemm organu jkun adattat għall-finanzjament mill-Komunità:
1. l-esperjenza li jkollu fil-kwistjonijiet imsemmija fl-Artikolu 2(1) u speċjalment fil-ħidmiet fl-oqsma ta' l-eżilju u l-migrazzjoni;
2. l-impenn li jkun iħaddan b'mod mhux diskriminatorju fid-difiża, ir-rispett u l-promozzjoni tal-jeddijiet tal-bniedem u l-prinċipji demokratiċi;
3. il-ħila li juri fit-tmexxija amministrativa u finanzjarja;
4. il-ħila teknika u loġistika li juri fir-rigward tal-ħidma li tiġi ppjanata;
5. ir-riżultati, fejn ikunu relevanti, ta' xi ħidmiet li jkunu ġew eżegwiti qabel, b'mod partikolari dawk iffinanzjati mill-Komunità, l-Istati Membri u l-organizzazzjonijiet internazzjonali.
IL-KAPITOLU III
IL-PROĊEDURI FL-IMPLIMENTAZZJONI TA' L-OPERAZZJONIJIET
Artikolu 6
1. Il-qafas finanzjarju għall-implimentazzjoni ta' dan ir-Regolament għall-perjodu mill-1 ta' Jannar 2004 sal-31 ta' Diċembru 2008 ġie stabbilit li huwa ta' EUR 250 miljun, li EUR 120 miljun minnhom huma għall-perjodu sal-31 ta' Diċembru 2006.
Għall-perjodu ta' wara l-31 ta' Diċembru 2006, l-ammont għandu jitqies b'konfermat jekk għal din il-fażi dan ikun kompatibbli mal-perspettivi finanzjarji li jkun hemm fil-perjodu li jibda fl-2007, fid-dawl ta' l-infomazzjoni li tinkiseb skond l-Artikolu 10(2) u (3).
2. L-approprjazzjonijiet ta' kull sena għandhom jiġu approvati mill-awtorità fuq il-baġit fil-limiti tal-perspettivi finanzjarji.
3. Il-finanzjament tal-Komunità ma' ħaddieħor ta' xi ħidma fi ħdan il-programm ma għandux jeċċedi it-80 %, mingħajr preġudizzju għad-dispożizzjonijiet applikabbli l-oħra tar-Regolament (KE, Euratom) Nru 1605/2002 [6] (hawnhekk iżjed 'il quddiem msejjaħ ir-Regolament Finanzjarju) u, b'mod partikolari, l-Artikolu 169 tiegħu. Dan ma għandu jkollu x'jaqsam xejn ma' xi fondi oħra ta' programm ieħor iffinanzjat mill-baġit ġenerali ta' l-Unjoni Ewropea.
4. Il-finanzjament tal-Komunità taħt dan ir-Regolament għandu jiġi konċess skond id-dispożizzjonijiet tar-Regolament Finanzjarju. Id-deċiżjonijiet tal-finanzjament u l-kuntratti li joħorġu minnhom għandhom ikunu soġġetti għall-kontroll finanzjarju tal-Kummissjoni u għall-verifika mill-Qorti ta' l-Awdituri.
5. Il-Kummissjoni għandha tieħu kull inizjattiva meħtieġa bl-għan li tiżgura koordinament xieraq mad-donaturi l-oħra.
Artikolu 7
1. Kollox ma' kollox il-Kummissjoni għandha tiżgura l-kompatibiltà u l-kumplimentarità mal-politiki, strumenti, ħidmiet u programmi relevanti oħra tal-Komunità.
2. Sabiex tissaħħaħ il-kompatibiltà u l-kumplimentarità bejn il-ħidmiet iffinanzjati mill-Komunità u dawk iffinanzjati mill-Istati Membri bl-intenzjoni li tiġi ggarantita l-effettività ta' dawn il-ħidmiet fil-milja tagħha, il-Kummissjoni għandha tieħu l-miżuri ta' kordinament kollha meħtieġa.
Artikolu 8
1. Il-Kummissjoni għandha tkun responsabbli għall-amministrazzjoni u l-implimentazzjoni tal-programm.
2. Il-Kummissjoni għandha tamministra l-programm skond ir-Regolament Finanzjarju u r-Regolament tal-Kummissjoni (KE, Euratom) Nru 2342/2002 [7] li jistabbilixxi r-regoli dettaljati għall-implimentazzjoni tar-Regolament Finanzjarju, b'mod partikolari fir-rigward ta' l-akkwisti u l-għotjiet.
3. Biex timplimenta l-programm, il-Kummissjoni għandha, skond il-proċedura msemmija fl-Artikolu 9(2), tipproduċi programm ta' ħidma ta' kull sena. Skond l-għanijiet u l-kriterji ta' dan ir-Regolament, il-programm ta' ħidma għandu jistabbilixxi l-prijoritajiet sabiex il-ħidmiet jiġu sostnuti f'termini ta' l-oqsma ta' intervent b'potenzal ġeografiċi u tematiċi, l-għanijiet speċifiċi, ir-riżultati li jkunu mistennija kif ukoll l-ammont indikattiv. Sa fejn ikun possibbli, għandu jinstab bilanċ ġenerali fost dawn il-prijoritajiet għall-istabbiliment tal-programm ta' ħidma. Il-Kummissjoni tista' tikkonsulta lil partijiet oħra involuta fejn jidħol il-programm ta' ħidma.
4. Il-programm ta' ħidma għandu ikun kompatibbli u kumplimentari mad-Dokumenti ta' l-Istrateġija tal-Pajjiż u d-Dokumenti ta' l-Istrateġija Reġjonali u l-programmi ta' koperazzjoni fl-iżvilupp imfassla fil-qafas tal-politika ta' koperazzjoni u żvilupp tal-Komunità.
5. Il-Kummissjoni għandha tadotta l-iskeda tal-proġetti magħżula skond il-proċedura msemmija fl-Artikolu 9(2).
Artikolu 9
1. Il-Kummissjoni għandha tiġi mgħejjuna minn Kumitat.
2. Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, wara li jiġu kkunsidrati d-dispożizzjonijiet ta' l-Artikolu 8 tagħha.
Il-perjodu taż-żmien preskritt fl-Artikolu 4(3) tad-Deċiżjoni 1999/468/KE għandu jkun ta' tliet xhur.
3. Il-Kumitat għandu jadotta r-Regoli ta' Proċedura tiegħu.
IL-KAPITOLU IV
IR-RAPPORTI
Artikolu 10
1. Il-Kummissjoni għandha tissorvelja b'mod kostanti u tivvaluta regolarment l-implimentazzjoni tal-programm.
2. Il-Kummissjoni għandha tressaq rapport ta' valutazzjoni provviżorju preliminari lill-Parlament Ewropew u lill-Kunsill dwar l-implimentazzjoni tal-programm mhux wara l-31 ta' Diċembru 2006, u rapport konklużiv mhux wara l-31 ta' Diċembru 2010. Barra dan, il-Kummissjoni għandha tikkomunika ma' l-awtorità fuq il-baġit dwar l-istat ta' l-implimentazzjoni tal-programm, fl-istess waqt li jkun qed jiġi ppreżentat l-abbozz preliminari tal-baġit ġenerali ta' l-Unjoni Ewropea.
3. Fuq it-talba ta' l-Istati Membri jew tal-Parlament Ewropew, b'mod partikolari fil-kuntest tan-negozjati tal-perspettivi finanzjarji futuri, il-Kummissjoni tista' wkoll tivvaluta r-riżultati ta' ħidmiet il-Komunità u ta' programmi taħt dan ir-Regolament.
IL-KAPITOLU V
ID-DISPOSIZZJONIJIET KONKLUŻIVI
Artikolu 11
Il-programm stabbilit b'dan ir-Regolament għandu jitħaddem mill-1 ta' Jannar 2004 sal-31 ta' Diċembru 2008.
Artikolu 12
Dan ir-Regolament għandu jidħol fis-seħħ fil-ġurnata ta' wara li ssir il-pubblikazzjoni fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasbourg, fl-10 ta' Marzu 2004.

Labels: 0
15
5